Ordin nr.… /…….

privind aprobarea Regulamentului pentru acordarea autorizaţiilor de înfiinţare şi a licenţelor

în sectorul gazelor naturale

Având în vedere prevederile art. 118 şi ale art. 119 pct. 2 şi 3 din Legea energiei electrice şi a gazelor naturale nr. 123/2012, cu modificările şi completările ulterioare, în temeiul prevederilor art. 5 alin. (1) lit. a) şi ale art. 10 alin. (1) lit. c) din Ordonanţa de urgenţă a Guvernului nr. 33/2007 privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări şi completări prin Legea nr. 160/2012, cu modificările şi completările ulterioare,

preşedintele Autorităţii Naţionale de Reglementare în Domeniul Energiei emite prezentul ordin.

Art. 1 Se aprobă Regulamentul pentru acordarea autorizaţiilor de înfiinţare şi a licenţelor în sectorul gazelor naturale, prevăzut în anexa care face parte integrantă din prezentul ordin.

Art. 2 La data intrării în vigoare a prezentului ordin, Ordinul preşedintelui Autorităţii Naţionale de Reglementare în Domeniul Energiei nr. 199/2020 privind aprobarea Regulamentului pentru acordarea autorizaţiilor de înfiinţare şi a licenţelor în sectorul gazelor naturale, publicat în Monitorul Oficial al României, Partea I, nr. 1067 din 12 noiembrie 2020, cu modificările şi completările ulterioare, se abrogă.

**Art. 3** Operatorii economici cărora li se acordă, modifică, suspendă sau retrag, după caz, autorizaţii de înfiinţare şi licenţe în sectorul gazelor naturale duc la îndeplinire prevederile prezentului ordin, iar entităţile organizatorice din cadrul Autorităţii Naţionale de Reglementare în Domeniul Energiei urmăresc respectarea prevederilor prezentului ordin.

Art. 4 Prezentul ordin se publică în Monitorul Oficial al României, Partea I.

**Preşedintele Autorităţii Naţionale de Reglementare în Domeniul Energiei,**

**GEORGE-SERGIU NICULESCU**

**Anexă**

**Regulamentul pentru acordarea autorizaţiilor de înfiinţare şi a licenţelor în sectorul gazelor naturale**

Capitolul I

**Condiţii, scop, domeniu**

Secţiunea 1

**Dispoziţii generale**

Art. 1 (1) Prezentul regulament este emis în conformitate cu prevederile art. 118 alin. (3) şi ale art. 119 pct. 2 şi 3 din Legea energiei electrice şi a gazelor naturale nr. 123/2012, cu modificările şi completările ulterioare.

(2)Autoritatea Naţională de Reglementare în Domeniul Energiei este abilitată, ca autoritate competentă, să acorde, să modifice, să suspende sau să retragă autorizaţiile de înfiinţare şi licenţele din sectorul gazelor naturale în condiţiile Legii energiei electrice şi a gazelor naturale nr. 123/2012, cu modificările şi completările ulterioare, şi ale prezentului regulament.

Secţiunea a 2-a

**Domeniul de aplicare**

Art. 2 Prezentul regulament se aplică operatorilor economici cărora li se acordă, modifică, suspendă sau li se retrag autorizaţii de înfiinţare/licenţe în sectorul gazelor naturale.

Secţiunea a 3-a

**Scop**

Art. 3 Prezentul regulament stabileşte:

a) condiţiile privind acordarea autorizaţiilor de înfiinţare şi a licenţelor prevăzute de Legea energiei electrice şi a gazelor naturale nr. 123/2012, cu modificările şi completările ulterioare;

b) condiţiile privind modificarea, prelungirea valabilităţii, suspendarea sau retragerea autorizaţiilor de înfiinţare sau a licenţelor acordate.

c) condiţiile privind refuzul de acordare/modificare de autorizaţii de înfiinţare şi licenţe.

Art. 4 Solicitarea acordării/modificării/prelungirii valabilităţii/ suspendării/retragerii autorizaţiei de înfiinţare şi/sau licenţei este responsabilitatea solicitanţilor prevăzuţi la art. 2, care trebuie să acţioneze, în acest sens, conform prevederilor prezentului regulament.

Secţiunea a 4-a

**Abrevieri, expresii şi termini**

Art. 5 (1) Abrevierile, expresiile și termenii utilizați în textul prezentului regulament sunt definiți după cum urmează:

a)ANRE - Autoritatea Naţională de Reglementare în Domeniul Energiei;

b)ANRM - Agenţia Naţională pentru Resurse Minerale;

c)GIS - Geographic Information System;

d)GNL - gaz natural lichefiat;

e)IP - înaltă presiune;

f)JP - joasă presiune;

g)Lege - Legea energiei electrice şi a gazelor naturale nr. 123/2012, cu modificările şi completările ulterioare;

h)MP - medie presiune;

i)NT - nod tehnologic;

j)OL - oţel;

k) Punct de contact unic electronic.

l)PE - polietilenă de înaltă densitate;

m)PM - panou de măsură;

n)PRM - post de reglare-măsurare;

o)PR - post de reglare;

p)PT - proiect tehnic;

q) RP - redusă presiune;

r)SCV - staţie de comandă vane;

s)SM - staţie de măsurare;

t)SR - staţie de reglare;

u)SRM - staţie de reglare-măsurare;

**v)**SRMP – staţie de reglare-măsurare-predare;

w)SRS - staţie de reglare de sector;

x)titular de autorizaţie de înfiinţare/licenţă – operator economic, deţinător al unei autorizaţii de înfiinţare/licenţe acordate de ANRE;

y)XML - Extensible Markup Language.

(2) Abrevierile, expresiile şi termenii prevăzuţi la alin. (1) se completează cu termenii definiţi în Lege şi în legislaţia aplicabilă în sectorul gazelor naturale.

Capitolul II

**Tipuri de autorizaţii de înfiinţare şi licenţe în sectorul gazelor naturale**

Art. 6 ANRE emite autorizaţii pentru înfiinţarea de noi:

a) conducte de alimentare din amonte aferente activităţii de producţie a gazelor naturale;

b) instalaţii tehnologice de suprafaţă aferente înmagazinării subterane a gazelor naturale, în cazul unor noi depozite;

c) sisteme de transport al gazelor naturale;

d) sisteme de distribuţie a gazelor naturale;

e) instalaţii de producere a biogazului/biometanului.

Art. 7 ANRE emite licenţe în sectorul gazelor naturale pentru desfăşurarea activităţilor de:

a)furnizare de:

(i) gaze naturale;

(ii) GNL;

(iii) biogaz/biometan;

b)operare a:

(i) conductelor de alimentare din amonte aferente producţiei gazelor naturale;

(ii) sistemului de înmagazinare subterană;

(iii) sistemului de transport;

(iv) sistemului de distribuţie;

(v) terminalului GNL;

c)administrare a pieţelor centralizate;

d)trader de gaze naturale;

e)exploatare comercială a instalaţiilor de producere a hidrogenului.

Capitolul III

**Regimul autorizaţiilor de înfiinţare şi al licenţelor în sectorul gazelor naturale**

Secţiunea 1

**Proceduri, termene şi condiţii de acordare/modificare/ prelungire a valabilităţii autorizaţiilor de înfiinţare şi a licenţelor în sectorul gazelor naturale**

Art. 8 (1) Pentru acordarea/modificarea/prelungirea valabilităţii unei autorizaţii de înfiinţare/licenţe, solicitanţii depun la sediul ANRE o cerere, întocmită conform modelului din anexa nr. 1, însoţită de documentele prevăzute în prezentul regulament.

(2) Operatorul economic străin cu sediul social în afara statelor membre ale Uniunii Europene poate solicita acordarea de autorizaţii de înfiinţare/licenţe numai dacă are stabilit în România, în condiţiile legii, un sediu secundar pentru întreaga durată de valabilitate a autorizaţiei de înfiinţare/licenţei, necesar desfăşurării activităţilor.

(3) Cererea prevăzută la alin. (1), însoţită de documentele comune şi specifice prevăzute de prezentul regulament, se înregistrează la ANRE în una dintre următoarele forme:

**a)** prin intermediul unui portal pus la dispoziţie de ANRE;

**b)** e-mail la o adresă publicată pe pagina de internet a ANRE;

**c)** prin încărcare în platforma PCUe;

**d)** pe suport hârtie transmis/depus la registratura ANRE.

Documentele necesită semnătura reprezentantului legal/împuternicitului şi se transmit în oricare dintre formele prevăzute la lit. a)-c), se certifică cu semnătură electronică ce aparţine reprezentantului legal/împuternicitului al solicitantului, iar pentru cele pe suport hârtie cu semnătură olografă în original.

(4) În cazul în care, la data transmiterii cererii conform prevederilor alin. (1), solicitantul are depusă o solicitare aflată în analiză, documentele comune/specifice menţionate în prezentul regulament deja depuse pot fi utilizate pentru toate solicitările aflate în lucru la ANRE, în baza unei declaraţii, întocmită conform modelului prevăzut în anexa nr. 2, pe propria răspundere cu privire la menţinerea valabilităţii acestora, sub condiţia completării în cazul în care au intervenit modificări/actualizări ale unor documente.

(5) În situaţia în care un solicitant nu mai deţine documentele specifice solicitate pentru acordarea/modificarea autorizaţiei de înfiinţare/licenţei, acesta poate transmite documente înlocuitoare, inclusiv rapoarte de expertiză tehnică pentru obiectivele din sectorul gazelor naturale aferente solicitării, întocmite de experţi tehnici atestaţi de către ANRE, menţionând în adresa de înaintare respectivele documente.

(6) La solicitarea operatorilor economici străini cu sediul social în unul dintre statele membre ale Uniunii Europene, ANRE emite o decizie în condiţiile şi cu respectarea Procedurii de confirmare a dreptului de participare la pieţele de energie electrică/gaze naturale din România a unor persoane juridice străine având sediul social într-un stat membru al Uniunii Europene. În cazul în care în statul membru, autoritatea de reglementare în domeniul energiei sau, după caz, o altă autoritate publică din acel stat, nu emite licenţe sau documente similare, în baza cărora se acordă dreptul de a desfăşura activitatea de furnizare a gazelor naturale sau activitatea traderului de gaze naturale, operatorul economic care doreşte să desfăşoare activitatea de furnizare sau de trading de gaze naturale în România, trebuie să solicite acordarea unei licenţe de furnizare sau de trading de gaze naturale, conform cerinţelor prezentului regulament, stabilind în România, pe toată perioada de valabilitate a licenţei, un sediu secundar - sucursală, agenţie, reprezentanţă sau altă asemenea unitate fără personalitate juridică, având statut de contribuabil conform prevederilor Codului de Procedură Fiscală aprobat prin Legea 207/2015, cu modificările şi completările ulterioare.

(7) Titularul licenţei de furnizare a gazelor naturale nu poate deţine simultan şi licenţă de trader de gaze naturale, drepturile specifice activităţii de trader fiind incluse în licenţa de furnizare a gazelor naturale pe care o deţine.

(8) Titularul licenţei de trader de gaze naturale nu poate furniza gaze naturale clienţilor finali.

(9) Titularul unei licenţe nu poate deţine simultan două licenţe de acelaşi tip.

(10) Nu pot primi autorizaţie de înfiinţare/licenţă:

(i) solicitanţii aflaţi în procedura falimentului sau de lichidare;

(ii) solicitanţii cărora le-a fost retrasă de către ANRE o autorizaţie/licenţă în ultimii 5 ani pentru motive imputabile acestora. În situația în care decizia de retragere a fost contestată în termenul legal, aceasta trebuie confirmată de o instanţă printr-o sentinţă definitivă prin care li se interzice dreptul la desfăşurarea activităţii pentru care solicită autorizaţia/licenţa;

**(iii)** solicitanţii care au ca acţionari/asociați deţinători ai controlului/administratori persoane care dețin/au deținut calitatea de acţionar/asociat deţinător al controlului/administrator în cadrul unor operatori economici titulari de licenţă care nu şi-au achitat obligaţiile de plată rezultate din tranzacţiile realizate pe piaţa de gaze naturale şi/sau pe piaţa de energie electrică;

**(iv)** solicitanţii care au ca acţionari/asociați deţinători ai controlului/administratori persoane care dețin/au deținut calitatea de acţionar/asociat deţinător al controlului /administrator în cadrul unor titulari de licenţă pentru activitatea de furnizare a energiei electrice şi/sau de gaze naturale care au încălcat interdicția legală prevăzută la art. 58 alin. (11) şi/sau la art. 143 alin. (1) lit. r) din Lege prin transmiterea unor notificări de denunţare unilaterală a contractelor de furnizare de energie electrică/gaze naturale încheiate cu clienţii finali, interdicție încălcată la momentul deținerii de către aceștia a calităților menționate.

Art. 9 (1) ANRE analizează documentația depusă de solicitant conform prevederilor prezentului regulament și, dacă este cazul, transmite solicitantului o notificare prin care i se aduc la cunoștință completările sau clarificările necesare, într-un termen de maximum 60 de zile de la data înregistrării solicitării.

(2) Solicitantul are obligația de a completa documentația conform observațiilor transmise de ANRE, în termen de maximum 60 de zile de la primirea notificării.

(3) În cazul în care, în termen de 6 luni de la data înregistrării cererii solicitantul nu a transmis toate documentele, conform observaţiilor ANRE, cererea se clasează, solicitantul fiind notificat în acest sens.

**(4)** În cazul în care în perioada prevăzută la alin. (3), ANRE desfăşoară şi o acţiune de control în legătură cu obiectul solicitării operatorului economic, termenul poate fi prelungit până la finalizarea acţiunii de control, nefiind necesară notificarea solicitantului.

(5) Operatorii economici titulari de licenţe de operare a conductelor de alimentare din amonte aferente producţiei de gaze naturale, a sistemelor de transport al gazelor naturale, a sistemelor de înmagazinare subterană a gazelor naturale sau a sistemelor de distribuţie a gazelor naturale au obligaţia ca, în termen de 5 zile de la primirea notificării prevăzute la alin. (3), să transmită o nouă solicitare în condiţiile precizate în notificare.

(6) În perioada de analiză a documentaţiei, în funcţie de calitatea şi complexitatea informaţiilor, ANRE poate decide:

a) invitarea la sediul ANRE a reprezentanţilor împuterniciţi ai solicitantului, pentru clarificarea aspectelor referitoare la documentele depuse;

b) verificarea şi certificarea conformităţii unor documente/documentaţii specifice prin intermediul compartimentelor din cadrul ANRE, la solicitarea direcţiei de specialitate;

c) verificarea la faţa locului a situaţiei/documentelor existente, prin intermediul direcţiei de specialitate şi, după caz, în colaborare cu direcţia de control; concluziile şi/sau constatările rezultate în urma discuţiilor şi/sau a verificărilor se înscriu într-un document semnat de reprezentanţii ANRE şi ai solicitantului;

d) solicitarea altor informaţii sau documente, necesare pentru clarificarea unor aspecte din perioada de analiză a documentaţiilor.

Secţiunea a 2-a

**Documente comune solicitate pentru toate tipurile de autorizaţii de înfiinţare şi de licenţe în sectorul gazelor naturale**

Art. 10 (1) Cererea privind acordarea autorizaţiei de înfiinţare/licenţei întocmită conform modelului prevăzut în anexa nr. 1 este însoţită de următoarele documente comune tuturor solicitărilor:

a) certificatul constatator emis de Oficiul Naţional al Registrului Comerţului (ONRC) cu cel mult 30 de zile înainte de data depunerii la ANRE în original sau cu semnătura electronică a reprezentantului legal sau în copie certificată pentru conformitate cu originalul de reprezentantul legal al solicitantului sau raportul de furnizare informaţii emis prin serviciul Infocert de către ONRC, care să cuprindă informaţii de identificare ale solicitantului, denumirea, adresa sediului social/profesional, codul unic de înregistrare, numărul de ordine în registrul comerţului, starea solicitantului, forma de organizare, durata de constituire, capitalul social, asociaţii/acţionarii solicitantului, persoana/persoanele împuternicită/e să reprezinte solicitantul, domeniile de activitate ale solicitantului care să conţină domeniul de activitate pentru care se solicită autorizaţia de înfiinţare/licenţa, sucursale/subunităţi/filiale, sedii secundare/ puncte de lucru din România sau alte documente similare emise de autorităţi competente ori documentele de constituire a unităţilor administrativ-teritoriale şi/sau asocierile acestora, care să conţină aceste informaţii;

b) declaraţia reprezentantului legal în care precizează persoanele, cu nume şi prenume, care fac parte din echipa managerială în cadrul operatorului economic/ unităţii administrativ-teritoriale/asocierea unităţilor administrativ-teritoriale, este constituită din:

(i) manager general (reprezentant legal/administrator/ director general) cu experienţă de minimum 2 ani în activităţi manageriale;

(ii) responsabil tehnic cu experienţă de minimum 5 ani în conducerea/coordonarea activităţilor specifice din sectorul gazelor naturale, doar pentru tipurile de licenţe prevăzute la art. 7 alin. (1) lit. b) şi e);

c) CV-urile echipei manageriale menţionate la lit. b), actualizate la data depunerii la ANRE;

**d)** declaraţiile, pe propria răspundere ale persoanelor juridice şi fizice având calitatea de acţionar/asociat şi/sau pe cea de administrator în cadrul solicitantului, întocmite în conformitate cu modelele prevăzute în anexa nr. 3, în original sau cu semnătură electronica calificată;

e) declaraţiile persoanelor fizice prevăzute la lit. b) şi d), privind consimţământul în ceea ce priveşte prelucrarea datelor cu caracter personal, întocmite conform modelului din anexa nr. 4;

(2) Solicitanţii străini prezintă o copie a documentelor justificative emise de organele competente din ţara de origine, care să corespundă cerinţelor prevăzute la alin. (1) lit. a) şi o traducere autorizată a acestora în limba română.

(3) În situaţia în care un operator economic solicită în cursul unui an sau simultan acordarea mai multor autorizaţii de înfiinţare/licenţe, documentele prevăzute la alin. (1) se depun într-un singur exemplar, însoţite şi de declaraţia pe propria răspundere prevăzută la art. 8 alin. (4) întocmită conform modelului prevăzut în anexa nr. 2.

Secţiunea a 3-a

**Documente specifice solicitate pentru toate tipurile de autorizaţii de înfiinţare şi de licenţe în sectorul gazelor naturale**

Art. 11 **(1)** La solicitarea acordării autorizaţiei de înfiinţare a conductelor de alimentare din amonte aferente producţiei de gaze naturale în cazul unor noi perimetre sau a autorizaţiei de înfiinţare a instalaţiilor tehnologice de suprafaţă aferente activităţii de înmagazinare subterană a gazelor naturale, în cazul unor noi depozite, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) documentul emis de ANRM care să conţină cumulativ următoarele informaţii:

(i) denumirea titularului de acord de concesiune de dezvoltare-exploatare şi explorare petrolieră;

(ii) obiectul acordului (denumirea perimetrului de producţie/zăcământului comercial conform acordului petrolier/depozitului de înmagazinare subterană);

(iii) data (ziua/luna/anul) până la care este încheiat acordul petrolier conform prevederilor legislaţiei specifice incidente;

b) în cazul solicitanţilor care nu sunt titulari de licenţă specifică, copia contractului de asistenţă tehnică pentru urmărirea lucrărilor de execuţie, recepţie şi punere în funcţiune a:

(i) conductelor de alimentare din amonte aferente producţiei de gaze naturale, încheiat cu un titular de licenţă de operare a conductelor de alimentare din amonte, care are o experienţă similară de minimum 3 ani;

(ii) instalaţiilor tehnologice de suprafaţă aferente înmagazinării subterane a gazelor naturale, încheiat cu un titular de licenţă de operare a sistemului de înmagazinare subterană, care are o experienţă similară de minimum 3 ani;

c) schema tehnologică a obiectivelor pentru care se solicită autorizaţia de înfiinţare, cuprinsă în documentaţia tehnică/raportul de expertiză/proiectul tehnic, verificată de verificator de proiecte atesat de ANRE;

d) planul de ansamblu, care cuprinde obiectivele pentru care se solicită autorizaţia de înfiinţare, conţinut în documentaţia tehnică/raportul de expertiză/proiectul tehnic, cu evidenţierea limitelor administrative şi denumirea localităţilor pe teritoriul cărora se amplasează acestea, verificat de verificator de proiecte atesat de ANRE;

e) informaţii privind caracteristicile tehnice ale obiectivelor pentru care se solicită autorizaţia de înfiinţare, în format electronic Excel, conform modelului din anexa nr. 6.

(2) La solicitarea acordării autorizaţiei de înfiinţare a sistemului de transport al gazelor naturale, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) documentul emis de concedent care să conţină cumulativ următoarele:

(i) denumirea titularului contractului de concesiune;

(ii) obiectul contractului;

(iii) data (ziua/luna/anul) până la care este încheiat contractul de concesiune conform prevederilor legislaţiei specifice incidente;

b) în cazul solicitanţilor care nu sunt titulari de licenţă specifică, copia contractului de asistenţă tehnică pentru urmărirea lucrărilor de execuţie, recepţia şi punerea în funcţiune a obiectivelor, încheiat cu un titular de licenţă de operare a sistemului de transport al gazelor naturale care are o experienţă similară de minimum 3 ani;

c) schema tehnologică a obiectivelor pentru care se solicită autorizaţia de înfiinţare, cuprinsă în documentaţia tehnică/raportul de expertiză/proiectul tehnic, verificată de verificator de proiecte atestat de ANRE;

d) planul de ansamblu care cuprinde obiectivele pentru care se solicită autorizaţia de înfiinţare, conţinut în documentaţia tehnică/raportul de expertiză/proiectul tehnic, cu evidenţierea limitelor administrative şi denumirea localităţilor pe teritoriul cărora se amplasează acestea, verificat de verificator de proiecte atestat de ANRE;

e) informaţii privind caracteristicile tehnice ale obiectivelor pentru care se solicită autorizaţia de înfiinţare, în format electronic Excel, conform modelului din anexa nr. 7.

(3) La solicitarea acordării autorizaţiei de înfiinţare a sistemului de distribuţie a gazelor naturale, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copie a contractului de concesiune a serviciului de utilitate publică de distribuţie a gazelor naturale sau asimilate; în situaţia solicitării autorizaţiei de înfiinţare de către unităţile administrativ-teritoriale şi/sau asocierile acestora, reprezentantul legal transmite o declaraţie a în care să fie precizată data finală de realizare a investiţiilor;concedentul, după încheierea contractului de concesiune a serviciului de utilitate publică de distribuţie a gazelor naturale, transmite un exemplar original la ANRE, inclusiv toate anexele şi actele adiţionale ulterioare;

b) în cazul solicitanţilor care nu sunt titulari de licenţă specifică, copia contractului de asistenţă tehnică pentru urmărirea lucrărilor de execuţie, recepţia şi punerea în funcţiune a obiectivelor, încheiat cu un titular de licenţă de operare a sistemului de distribuţie a gazelor naturale ce are o experienţă similară de minimum 3 ani;

c) schema tehnologică a obiectivelor pentru care se solicită autorizaţia de înfiinţare, cuprinsă în documentaţia tehnică/ raportul de expertiză/proiectul tehnic, verificată de verificator de proiecte atestat de ANRE; documentul trebuie să conţină inclusiv obiectivele amplasate în amonte de sistemul de distribuţie la care se face racordarea şi punctul de racordare care fac parte din soluţia tehnică de alimentare a sistemului;

d) planul de ansamblu care cuprinde obiectivele pentru care se solicită autorizaţia, conţinut în documentaţia tehnică/raportul de expertiză/proiectul tehnic, cu evidenţierea limitelor administrative şi denumirea localităţilor pe teritoriul cărora se amplasează acestea, verificat de verificator de proiecte atestat de ANRE; documentul trebuie să conţină inclusiv obiectivele amplasate în amonte de sistemul de distribuţie la care se face racordarea şi punctul de racordare care fac parte din soluţia tehnică de alimentare a sistemului;

e) copia avizului tehnic de racordare la sistemul aflat în amonte, la care se realizează racordarea, în termen de valabilitate;

f) informaţii privind caracteristicile tehnice ale obiectivelor pentru care se solicită autorizaţia de înfiinţare, în format electronic Excel, conform modelului din anexa nr. 8.

(4) La solicitarea acordării autorizaţiei de înfiinţare pentru noi instalaţii de producere de biogaz/biometan, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) schema tehnologică a obiectivelor pentru care se solicită autorizaţia de înfiinţare, cuprinsă în documentaţia tehnică/raportul de expertiză/proiectul tehnic, verificată de un verificator de proiecte atestat de ANRE;

b) planul de ansamblu care cuprinde obiectivele pentru care se solicită autorizaţia de înfiinţare, conţinut în documentaţia tehnică/raportul de expertiză/proiectul tehnic, cu evidenţierea limitelor administrative şi denumirea localităţilor pe teritoriul cărora se amplasează acestea, verificat de un verificator de proiecte atestat de ANRE;

c) copia avizului tehnic de racordare la sistemul/obiectivul aflat în aval, emis de operatorul licenţiat la care se vor racorda instalaţiile, în termen de valabilitate;

d) declaraţia reprezentantului legal al solicitantului cu privire la asigurarea activităţilor de verificare/revizie a instalaţiilor de producere de biogaz/biometan cu un operator economic autorizat de ANRE conform prevederilor Regulamentului pentru autorizarea operatorilor economici care desfăşoară activităţi în domeniul gazelor naturale aprobat prin ordin la preşedintelui ANRE;

**e)** declaraţia reprezentantului legal al solicitantului cu privire la data finalizării investiţiei.

(5) La solicitarea acordării autorizaţiei de înfiinţare a magistralei directe, pentru situaţiile prevăzute la art. 12, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al titularului de licenţă de operare a sistemului de distribuţie a gazelor naturale, întocmită conform modelului din anexa nr. 5, precum şi de următoarele documente:

a) documentul emis de clientul eligibil, care să conţină cumulativ următoarele:

(i) se obligă să finanţeze în integralitate realizarea magistralei directe ce va fi în proprietatea acestuia;

(ii) se obligă să asigure accesul şi racordarea la magistrala directă a altor solicitanţi, fără schimbarea destinaţiei pentru care aceste bunuri au fost construite, conform reglementărilor ANRE;

(iii) în cazul prevăzut la art. 12 alin. (2) lit. a), activele care rezultă se vor prelua în folosinţă în termen de 60 de zile de la data concesiunii serviciului public de distribuţie a gazelor naturale de către operatorul de distribuţie concesionar, cu plata unei juste despăgubiri, în conformitate cu reglementările ANRE;

**(iv)** în cazul prevăzut la art. 12 alin. (2) lit. b), activele care rezultă se vor prelua în folosinţă în termen de 60 de zile de la data la care concesionarul serviciului de utilitate publică de distribuţie a gazelor naturale din respectiva localitate, solicită preluarea clienţilor aflaţi în zona concesionată de acesta, cu plata unei juste despăgubiri, în conformitate cu reglementările ANRE;

b) schema tehnologică, cuprinsă în documentaţia tehnică/raportul de expertiză/proiectul tehnic pentru obiectivele pentru care se solicită autorizaţia de înfiinţare, verificată de un verificator de proiecte atestat de ANRE; documentul trebuie să conţină inclusiv obiectivele amplasate în amonte de sistemul de distribuţie la care se face racordarea şi punctul de racordare care fac parte din soluţia tehnică de alimentare a sistemului;

c) planul de ansamblu ce conţine obiectivele pentru care se solicită autorizaţia de înfiinţare, conţinut în documentaţia tehnică/raportul de expertiză/proiectul tehnic, cu evidenţierea limitelor administrative şi denumirea localităţilor pe teritoriul cărora se amplasează acestea, verificat de un verificator de proiecte atestat de ANRE; documentul trebuie să conţină inclusiv obiectivele amplasate în amonte de sistemul de distribuţie la care se face racordarea şi punctul de racordare care fac parte din soluţia tehnică de alimentare a sistemului;

d) copia avizului tehnic de racordare la sistemul aflat în amonte, la care se realizează racordarea, în termen de valabilitate;

**e)** în cazul prevăzut la art. 12 alin. (2) lit. b), refuzul de racordare emis de titularul de licenţă de operare a sistemului de distribuţie al gazelor naturale conform prevederilor art. 150 şi 152 alin. (7) lit. a) din Lege;

f) informaţii privind caracteristicile tehnice ale obiectivelor pentru care se solicită autorizaţia de înfiinţare, în format electronic Excel, conform modelului din anexa nr. 8;

f) declaraţia reprezentantului legal al solicitantului cu privire la data (ziua/luna/anul) finalizării investiţiei.

**Art. 12**

(1) ANRE permite realizarea unei magistrale directe conform prevederilor art. 152 din Lege, în scopul asigurării alimentării cu gaze naturale a clienţilor care:

a) se află într-o unitate administrativ-teritorială în care nu a fost concesionat serviciul public de distribuţie a gazelor naturale; solicitarea se face doar prin intermediul unui titular de licenţă de operare a sistemului de distribuţie al gazelor naturale care deţine dreptul de operare a obiectivelor sistemului aflate în proximitate;

b) se află într-o unitate administrativ-teritorială în care este concesionat serviciul public de distribuţie a gazelor naturale şi pentru care există un refuz de racordare emis de titularul de licenţă de operare a sistemului de distribuţie al gazelor naturale conform prevederilor art. 150 şi 152 alin. (7) lit. a) din Lege; solicitarea se face doar prin intermediul unui titular de licenţă de operare a sistemului de distribuţie al gazelor naturale care deţine dreptul de operare a obiectivelor sistemului aflate în proximitate, altul decât concesionarul din respectiva unitate administrativ-teritorială;

(2) Pentru realizarea magistralei directe, respectiv a conductei de distribuţie a gazelor naturale, complementară sistemului interconectat de distribuţie a gazelor naturale, operatorii titulari ai licenţelor de operare a sistemului de distribuţie al gazelor naturale solicită ANRE, după caz:

a) acordarea autorizaţiei de înfiinţare conform art. 11 alin. (5) şi modificarea licenţei deţinute prin includerea locaţiei consumatorului şi a obiectivelor aferente magistralei directe, în situaţia în care este necesară realizarea unei conducte şi a unui racord;

b) modificarea licenţei deţinute prin includerea locaţiei consumatorului şi a racordului, în cazul în care este necesară realizarea doar a unui racord ce se cuplează la o conductă existentă, inclusă în licenţa de operare a sistemului de distribuţie al gazelor naturale.

Art. 13 (1) La solicitarea acordării unei licenţe de furnizare de gaze naturale sau de biogaz/biometan sau de GNL, după caz, documentele prevăzute la art. 10 sunt însoţite de următoarele documente:

a) copia regulamentului de organizare şi funcţionare a solicitantului, integral sau în extras, din care să rezulte:

(i) atribuţiile şi responsabilităţile compartimentelor angajate în activităţile aferente furnizării de gaze naturale sau de biogaz/biometan sau de GNL, după caz;

(ii) existenţa unui sistem de comunicare cu clienţii;

(iii) existenţa unui sistem de colectare şi de rezolvare a reclamaţiilor clienţilor;

b) lista sediilor din România în care urmează a se desfăşura activitatea aferentă furnizării de gaze naturale sau de biogaz/biometan sau de GNL, după caz, precum şi lista punctelor unice de contact pentru informarea clienţilor finali, conform prevederilor art. 143 alin. (1) lit. f) din Lege;

c) documentul/documentele din care să rezulte resursele financiare ale solicitantului, respectiv capitaluri proprii, disponibilităţi din linii de credit sau contracte de împrumut bancare, de cel puţin 1.000.000 euro, la cursul de schimb valutar al Băncii Naţionale a României valabil la data de 1 a lunii în care se înregistrează cererea de acordare a licenţei;

d) extrase din REVISAL a cel puţin 3 dintre persoanele din cadrul operatorului economic, persoane cu funcţii de conducere sau angajaţii acestuia, din care reiese experienţa anterioară în activitatea de comercializare a gazelor naturale a acestor persoane; în cazul în care solicitantul este nou-înfiinţat, trebuie prezentate documente care dovedesc experienţa anterioară în activitatea de comercializare a gazelor naturale a partenerilor sau acţionarilor care exercită controlul asupra societăţii nou-înfiinţate sau a unuia sau mai multora dintre persoanele cu funcţii de conducere sau a angajaţilor solicitantului cu studii superioare în această activitate; pentru operatorii economici străini se vor prezenta documentele persoanelor din România alocate activităţii de furnizare, inclusiv contractele de muncă încheiate de acestea cu solicitantul;

(2) La solicitarea acordării licenţei de operare a conductelor de alimentare din amonte aferente producţiei de gaze naturale, titularul de acord petrolier transmite documentele prevăzute la art. 10, însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, sau a normelor proprii de asigurare a mentenanţei din care să rezulte că sunt incluse cel puţin următoarele activităţi:

(i) detectări ale pierderilor de gaze;

(ii) sesizări, reclamaţii şi intervenţii;

(iii) acces şi racordare la conducta de alimentare din amonte;

(iv) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea, pentru activităţile de proiectare şi/sau de execuţie pentru care sunt responsabile, deţin calitatea de instalator autorizat ANRE, conform prevederilor Regulamentului pentru autorizarea persoanelor fizice care desfăşoară activităţi în sectorul gazelor naturale, aprobat prin ordin al preşedintelui ANRE, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic;

**d)** informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a Autorităţii Naţionale de Reglementare în Domeniul Energiei) în concordanţă cu schema de calcul hidraulic, care cuprinde grafic fiecare conductă, racord sau staţie din proiectul tehnic, cu ataşarea ca atribute a următorului set de date:

1. tipul obiectivului - conductă, racord, stație;

2. materialul conductei/racordului;

3. diametrul nominal al conductei/racordului;

4. lungimea conductei/racordului;

5. tipul staţiei - uscare, măsurare, reglare/măsurare, comprimare;

6. capacitatea maximă proiectată a stației;

7. numărul şi data procesului-verbal de recepţie la terminarea lucrărilor a obiectivului;

8. numărul de inventar a obiectivului;

9. valoarea contabilă a obiectivului;

10. codul unic de înregistrare al operatorului economic deținător al licenței de operare a obiectivului;

e) informaţii privind caracteristicile tehnice ale obiectivelor pentru care se solicită licenţa, în format electronic Excel, conform modelului din anexa nr. 6;

f) copia autorizaţiei de mediu pentru obiectivele solicitate, în format electronic;

(3) La solicitarea acordării licenţei de operare a sistemului de înmagazinare subterană a gazelor naturale, titularul de acord de concesiune transmite documentele prevăzute la art. 10, însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare a solicitantului, în format electronic, integral sau în extras, ori a normelor proprii de asigurare a mentenanţei, din care să rezulte că sunt incluse cel puţin următoarele activităţi:

(i) detectări ale pierderilor de gaze;

(ii) sesizări, reclamaţii şi intervenţii;

(iii) verificări şi revizii ale instalaţiilor tehnologice de suprafaţă aferente înmagazinării subterane;

(iv) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea, pentru activităţile de proiectare şi/sau de execuţie pentru care sunt responsabili, deţin calitatea de instalator autorizat ANRE, conform prevederilor Regulamentului, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic;

d) informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a ANRE în concordanţă cu schema de calcul hidraulic, care cuprinde grafic fiecare conductă, racord sau staţie din proiectul tehnic, cu ataşarea ca atribute a următorului set de date:

1. tip obiectiv - conductă, racord;

2. material;

3. diametru nominal;

4. lungime;

5. tip staţie - uscare, măsurare, reglare/măsurare, comprimare;

6. capacitate maximă proiectată;

7. numărul şi data procesului-verbal de recepţie la terminarea lucrărilor;

e) informaţii privind caracteristicile tehnice ale obiectivelor pentru care se solicită licenţa, în format electronic Excel, conform modelului din anexa nr. 6;

f) copia autorizaţiei de mediu pentru obiectivele solicitate, în format electronic;

(4) La solicitarea acordării licenţei de operare a sistemelor de transport al gazelor naturale, titularul de acord de concesiune a serviciului public de transport al gazelor naturale transmite documentele prevăzute la art. 10, însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare a solicitantului, în format electronic, integral sau în extras, ori a normelor proprii de asigurare a mentenanţei, din care să rezulte că sunt incluse cel puţin următoarele activităţi:

(i) detectări ale pierderilor de gaze;

(ii) sesizări, reclamaţii şi intervenţii;

(iii) verificări şi revizii ale sistemului de transport;

(iv) acces şi racordare la sistem;

(v) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea, pentru activităţile de proiectare şi/sau de execuţie pentru care sunt responsabile, deţin calitatea de instalator autorizat ANRE, conform prevederilor Regulamentului, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic;

d) informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a ANRE în concordanţă cu schema de calcul hidraulic, care cuprinde grafic fiecare conductă, racord sau staţie din proiectul tehnic, cu ataşarea ca atribute a următorului set de date:

1. tip obiectiv - conductă, racord;

2. material;

3. diametru nominal;

4. lungime;

5. tip staţie - măsurare, reglare/măsurare, comprimare;

6. capacitate maximă proiectată;

7. numărul şi data procesului-verbal de recepţie la terminarea lucrărilor;

8. denumirea obiectivului;

e) copia autorizaţiei de mediu pentru obiectivele pentru care se solicită licenţa, în format electronic;

f) informaţii privind caracteristicile tehnice ale obiectivelor pentru care se solicită acordarea licenţei, în format electronic Excel, conform modelului din anexa nr. 7;

(5) La solicitarea acordării licenţei de operare a sistemului de distribuţie a gazelor naturale, concesionarul serviciului public de distribuţie a gazelor naturale transmite documentele prevăzute la art. 10, însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, ori a normelor proprii de asigurare a mentenanţei, din care să rezulte că sunt incluse cel puţin următoarele activităţi:

(i) detectări ale pierderilor de gaze;

(ii) sesizări, reclamaţii şi intervenţii;

(iii) verificări şi revizii ale sistemului de distribuţie;

(iv) acces şi racordare la sistem;

(v) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea, pentru activităţile de proiectare şi/sau de execuţie pentru care sunt responsabile, deţin calitatea de instalator autorizat ANRE, conform prevederilor Regulamentului, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic;

d) informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a ANRE în concordanţă cu schema de calcul hidraulic, care cuprinde grafic fiecare conductă, racord sau staţie din proiectul tehnic, cu ataşarea ca atribute a următorului set de date:

1. localizare (judeţ, localitate, stradă);

2. nr. imobil - pentru branşament;

3. tip obiectiv - conductă, branşament;

4. material - PE80, PE100, OL;

5. diametru - exterior pentru PE, nominal pentru OL;

6. regim de presiune - ÎP, MP, RP, JP;

7. lungime;

8. tip staţie - SR, SM, SRS, SRM;

9. capacitate maximă proiectată a staţiei;

10. numărul şi data procesului-verbal de recepţie la terminarea lucrărilor;

e) informaţii privind caracteristicile tehnice ale obiectivelor pentru care se solicită licenţa, în format electronic Excel, conform modelului din anexa nr. 8; se vor include şi informaţiile privind caracteristicile tehnice ale obiectivelor/sistemelor de distribuţie a gazelor naturale care tranzitează localităţi care fac parte din soluţia de alimentare a obiectivelor pentru care se solicită licenţa, după caz.

(6) La solicitarea acordării licenţei de operare a terminalelor GNL, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, ori după normele proprii de asigurare a mentenanţei din care să rezulte că sunt incluse cel puţin următoarele activităţi:

(i) detectări ale pierderilor de gaze;

(ii) sesizări, reclamaţii şi intervenţii;

(iii) verificări şi revizii ale instalaţiilor tehnologice de suprafaţă aferente terminalelor GNL;

(iv) acces la terminalul GNL;

(v) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea, pentru activităţile de proiectare şi/sau de execuţie pentru care sunt responsabile, deţin calitatea de instalator autorizat ANRE, conform prevederilor Regulamentului, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic;

d) informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a ANRE în concordanţă cu schema de calcul hidraulic, care cuprinde grafic fiecare conductă, racord sau staţie din proiectul tehnic, cu ataşarea ca atribute a următorului set de date:

1. tipul obiectivului - conductă, racord;

2. material;

3. diametru nominal;

4. lungime;

5. tipul staţiei - uscare, măsurare, reglare/măsurare, comprimare;

6. capacitate maximă proiectată;

7. numărul de înregistrare al procesului-verbal de recepţie la terminarea lucrărilor;

8. data procesului-verbal de recepţie la terminarea lucrărilor;

e) copia autorizaţiei de mediu pentru obiectivele pentru care se solicită acordarea licenţei, în format electronic;

(7) La solicitarea acordării licenţei de administrare a pieţei centralizate, documentele prevăzute la art. 10 sunt însoţite de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, din care rezultă:

(i) atribuţiile şi responsabilităţile departamentelor angajate în activităţile aferente administrării pieţelor centralizate de gaze naturale;

(ii) existenţa unui sistem de comunicare cu clienţii;

(iii) existenţa unui sistem de depunere a clarificărilor şi soluţionare a contestaţiilor clienţilor;

b) documentul/documentele din care să rezulte resursele financiare ale solicitantului, respectiv capitaluri proprii, disponibilităţi din linii de credit sau contracte de împrumut bancare, de cel puţin 1.000.000 euro, la cursul de schimb valutar al Băncii Naţionale a României valabil la data de 1 a lunii în care se înregistrează cererea de acordare a licenţei;

c) documentul prin care se prezintă descrierea pieţelor centralizate de gaze naturale pe care solicitantul intenţionează să le administreze în baza licenţei, în format electronic;

d) lista cuprinzând sistemele şi aplicaţiile informatice capabile să asigure organizarea şi administrarea pieţelor centralizate angro de gaze naturale, aflate în exploatarea curentă a operatorului economic solicitant, în scopul organizării şi administrării pieţelor centralizate de gaze naturale prevăzute la lit. c), cu precizări privind deţinerea drepturilor de utilizare a acestora, în format electronic;

e) regulamentul solicitantului de tranzacţionare pentru produsele care fac obiectul solicitării, ce respectă Regulile generale privind pieţele centralizate de gaze naturale, aprobate prin Ordinul ANRE nr. 105/2018, cu modificările şi completările ulterioare, în format electronic;

f) descrierea funcţională a aplicaţiei informatice integrate specializate, prin care se realizează separarea activităţilor care fac obiectul licenţei prin contabilitatea de gestiune şi rapoarte care reflectă modul de alocare a veniturilor şi cheltuielilor aferente fiecărei activităţi conform situaţiilor financiare anuale, precum şi ultima balanţă încheiată, în format electronic;

g) dovada certificării sistemelor informatice utilizate conform unui standard internaţional ce conţine cerinţele pentru un sistem de management al securităţii informaţiilor, astfel încât să confirme capabilitatea organizaţiei de a evalua riscurile privind securitatea informaţiilor şi de a implementa măsuri de control pentru a putea asigura confidenţialitatea, integritatea şi disponibilitatea informaţiilor, conform art. 146 alin. (21) lit. c) din Lege, în format electronic;

h) dovada certificării sistemului de management utilizat conform unui standard internaţional care să demonstreze capabilitatea sa de a furniza produse şi servicii care să îndeplinească atât cerinţele clienţilor, cât şi cerinţele legale şi de reglementare aplicabile, conform art. 146 alin. (21) lit. d) din Lege, în format electronic;

i) dovada existenţei unui contract valabil cu un auditor independent pentru auditarea situaţiilor financiare, conform art. 146 alin. (21) lit. e) din Lege, în format electronic;

j) declaraţia pe propria răspundere a reprezentantului legal prin care îşi asumă responsabilitatea cu privire la faptul că pe toată perioada de valabilitate a licenţei:

(i) pune la dispoziţia publicului informaţiile privind situaţiile financiare anuale şi raportul auditorilor;

(ii) transmite la ANRE rapoartele conform reglementărilor în vigoare;

(iii) respectă reglementările şi condiţiile stabilite prin licenţa acordată de către ANRE;

k) copia situaţiilor financiare anuale şi raportul auditorilor, puse la dispoziţia publicului de solicitant, conform prevederilor art. 146 alin. (21) lit. f) din Lege, în format electronic;

(8) La solicitarea acordării licenţei de trader de gaze naturale, documentele prevăzute la art. 10 sunt însoţite de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, din care să rezulte atribuţiile şi responsabilităţile compartimentelor angajate în activitatea de trader de gaze naturale;

b) lista sediilor din România prin care solicitantul urmează să desfăşoare activitatea traderului de gaze naturale, în format electronic;

c) documentul/documentele din care să rezulte resursele financiare ale solicitantului, respectiv capitaluri proprii, disponibilităţi din linii de credit sau contracte de împrumut bancare, de cel puţin 1.000.000 euro, la cursul de schimb valutar al Băncii Naţionale a României valabil la data de 1 a lunii în care se înregistrează cererea de acordare a licenţei;

d) extrase din REVISAL a cel puţin 3 dintre persoanele din cadrul operatorului economic, persoane cu funcţii de conducere sau angajaţii acestuia, din care reiese experienţa anterioară în activitatea de comercializare a gazelor naturale a acestor persoane; în cazul în care solicitantul este nou-înfiinţat, trebuie prezentate documente care dovedesc experienţa anterioară în activitatea de comercializare a gazelor naturale a partenerilor sau acţionarilor care exercită controlul asupra societăţii nou-înfiinţate sau a unuia sau mai multora dintre persoanele cu funcţii de conducere sau a angajaţilor solicitantului cu studii superioare în această activitate; pentru operatorii economici străini se vor prezenta documentele persoanelor din România alocate activităţii de furnizare, inclusiv contractele de muncă încheiate de acestea cu solicitantul.

(9) La solicitarea acordării licenţei de exploatare comercială a noilor instalaţii de producere a hidrogenului, documentele prevăzute la art. 10 sunt însoţite de declaraţia scrisă, în original, pe propria răspundere a reprezentantului legal al solicitantului, întocmită conform modelului din anexa nr. 5, precum şi de următoarele documente:

a) copia regulamentului de organizare şi funcţionare al solicitantului, în format electronic, integral sau în extras, ori după normele proprii de asigurare a mentenanţei din care să rezulte că sunt incluse cel puţin următoarele activităţi:

(i) detectări ale pierderilor de hidrogen;

(ii) sesizări, reclamaţii şi intervenţii;

(iii) verificări şi revizii ale instalaţiilor de producere a hidrogenului;

(iv) acces la instalaţiile de producere a hidrogenului;

(v) verificarea documentaţiilor şi/sau a proiectelor tehnice, urmărirea lucrărilor, efectuarea recepţiilor şi punerea în funcţiune a lucrărilor;

b) fişa cuprinzând structura personalului pe specialităţi, din care să rezulte că persoanele din cadrul echipei manageriale responsabile cu coordonarea activităţilor prevăzute la lit. a) deţin o experienţă profesională în activitatea respectivă de minimum 3 ani şi faptul că acestea sunt responsabile pentru activităţile de proiectare şi/sau de execuţie, în format electronic;

c) copia procesului-verbal de recepţie la terminarea lucrărilor pentru obiectivul pentru care se solicită licenţa, în format electronic.

Secţiunea a 4-a

**Aprobarea/reaspingerea solicitării privind acordarea/modificarea/prelungirea valabilităţii/suspendarea/retragerea autorizaţiilor de înfiinţare şi a licenţelor în sectorul gazelor naturale**

Art. 14 (1) După verificarea documentaţiei depuse, ANRE întocmeşte un raport prin care propune aprobarea/respingerea acordării autorizaţiei de înfiinţare/licenţei.

(2) Raportul prevăzut la alin. (1) se prezintă, în vederea aprobării sau respingerii, Comitetului de reglementare al ANRE.

(3) Comitetul de reglementare al ANRE decide motivat acordarea sau respingerea acordării/modificării/prelungirii valabilităţii/suspendării/retragerii autorizaţiei de înfiinţare/licenţei, în termen de până la 30 de zile de la data depunerii documentaţiei complete de către solicitant.

(4) Acordarea/Respingerea acordării/modificării/prelungirii valabilităţii/suspendării/retragerii autorizaţiei de înfiinţare/licenţei se face prin decizie a preşedintelui ANRE.

Art. 15 (1) Pentru preluarea operării unui sistem de distribuţie a gazelor naturale, în situaţiile prevăzute la art. 138 alin. (1) lit. g) din Lege, ANRE desemnează un alt titular al unei licenţe de operare a sistemului de distribuţie a gazelor naturale, în conformitate cu prevederile Procedurii privind desemnarea unui operator de distribuţie a gazelor naturale pentru preluarea operării unui sistem de distribuţie a gazelor naturale, aprobată prin ordin preşedintelui ANRE.

(2) În situaţia prevăzută la alin. (1), ANRE emite o decizie privind desemnarea pentru preluarea operării sistemului de distribuţie operatorului economic desemnat, însoţită de anexele D1 şi D2 prevăzute în Condiţiile-cadru de valabilitate asociate licenţei de operare a sistemului de distribuţie a gazelor naturale.

Art. 16 Condiţiile de valabilitate asociate autorizaţiilor de înfiinţare/licenţelor conţin, după caz, următoarele prevederi principale, fără a se limita la acestea:

a) drepturile şi obligaţiile conferite de autorizaţia de înfiinţare/licenţă;

b) condiţionările, limitările şi restricţiile privind continuitatea şi regimul de funcţionare a obiectivelor autorizate/licenţiate;

c) datele tehnice ale sistemului/obiectivelor autorizate/ licenţiate;

d) obligativitatea titularilor de autorizaţii de înfiinţare/licenţe de a furniza informaţii către ANRE, referitoare la activitatea desfăşurată în sectorul gazelor naturale, folosind tipul de date, periodicitatea, formatul de transmitere a datelor şi altele asemenea, specificate de ANRE şi/sau reglementările în vigoare.

Art. 17 **(1)** Autorizaţiile de înfiinţare şi licenţele se înregistrează de către direcţia de specialitate din cadrul ANRE într-un registru electronic, iar înregistrarea se face în ordinea emiterii lor.

(2) Numărul autorizaţiei de înfiinţare/licenţei reprezintă numărul de ordine din acest registru.

(3) Modelul autorizaţiei de înfiinţare/licenţei este prevăzut în anexa nr. 10.

Art. 18 Autorizaţia de înfiinţare/licenţa se eliberează titularului într-un exemplar, fiind însoţită de decizia de acordare.

Art. 19 Deciziile preşedintelui ANRE privind acordarea/refuzul acordării/modificării/prelungirii valabilităţii/ suspendării/retragerii autorizaţiei de înfiinţare/licenţei pot fi atacate la instanţa judecătorească de contencios administrativ, în condiţiile legii.

Secţiunea a 5-a

**Termene de valabilitate a autorizaţiilor de înfiinţare şi a licenţelor în sectorul gazelor naturale**

Art. 20 În raportul de acordare prevăzut la art. 14 alin. (1) se precizează durata de valabilitate propusă pentru autorizaţia de înfiinţare/licenţă, după cum urmează:

a) pentru autorizaţiile de înfiinţare prevăzute la art. 6 lit. a), b), c) şi d) sau licenţele prevăzute la art. 7 lit. b) pct. (i)-(iv) termenul de valabilitate se corelează cu durata prevăzută în contractul în baza căruia se desfăşoară activitatea, respectiv:

(i) durata de realizare a investiţiilor prevăzut în contractul de concesiune a serviciului public de distribuţie a gazelor naturale sau asimilate;

(ii) durata precizată în documentul emis de ANRM pentru activitatea de producţie a gazelor naturale/ înmagazinarea subterană a gazelor naturale;

(iii) durata precizată în documentul emis de concedent privind concesiunea sistemului naţional de transport al gazelor naturale şi a activităţii de operare a SNT;

b) autorizaţiile de înfiinţare prevăzute la art. 6 lit. e) şi f), se corelează cu termenul de realizare a obiectivelor declarat de solicitant;

**c)** autorizaţiile de înfiinţare prevăzute la art. 6 lit. c) solicitate de către unităţile administrativ-teritoriale şi/sau asocierile acestora, se corelează cu termenul de realizare a obiectivelor declarat de aceştia;

d) licenţele prevăzute la art. 7 lit. a), lit. b) pct. (v) şi lit. c), d) şi e) sunt valabile pentru o perioadă de maximum 25 de ani; durata inițială de valabilitate a licenţelor prevăzute la art. 7 lit. a) şi d) este de maximum 5 ani şi poate fi prelungită succesiv, astfel încât durata totală de valabilitate a acesteia să nu depășească durata de 25 ani.

Art. 21 **(1)** Titularul autorizaţiei de înfiinţare/licenţei are dreptul de a solicita prelungirea valabilităţii acesteia înainte de expirarea termenului de valabilitate; în această situaţie solicitantul trebuie să ţină cont de durata analizării de către ANRE a solicitării, precum şi de periodicitatea şedinţelor Comitetului de reglementare, astfel încât să fie asigurată continuitatea valabilităţii autorizaţiei de înfiinţare/licenţei, dar nu mai mult de 60 de zile sau mai puţin de 30 de zile înainte de data expirării autorizaţiei de înfiinţare/licenţei.

(2) În cazul în care nu se respectă termenul de 30 de zile prevăzut la alin. (1), cererea va fi tratată ca o solicitare pentru o nouă autorizație de înființare pentru restul de investiție rămas de realizat/licență, din punct de vedere al documentației necesar a fi transmise.

(3) În vederea aplicării prevederilor alin. (1), titularul transmite ANRE o cerere întocmită conform modelului din anexa nr. 1 însoţită de documentele prevăzute la art. 10, documentele din care să rezulte necesitatea prelungirii în raport cu natura situaţiei de care este determinate şi, după caz, documentele care să ateste îndeplinirea cerinţei prevăzute la art. 13 alin. (1) lit. c) sau alin. (8) lit. c).

(3) În situaţia împlinirii duratei de valabilitate maxime prevăzute la art. 20 titularii licenţelor prevăzute la art. 7 pot solicita o nouă licenţă cu cel puţin 60 de zile înainte de împlinirea termenului de valabilitate. În cazul licenţelor prevăzute la art. 7 lit. b) pct. (i)-(iv) termenul de valabilitate se va corela cu durata prevăzută în noile contracte în baza căreia se va desfăşura activitatea, respectiv contractele prevăzute la art. 20 lit. a) pct. (i)-(iii).

Capitolul IV

**Procedura de modificare a autorizaţiilor de înfiinţare şi a licenţelor în sectorul gazelor naturale**

Art. 22 (1) La cererea titularilor sau din proprie iniţiativă, ANRE poate decide, în conformitate cu prevederile legale, modificarea autorizaţiilor de înfiinţare/licenţelor eliberate, în următoarele situaţii:

a) când se impune actualizarea parametrilor tehnici precizaţi în autorizaţia de înfiinţare/licenţă;

b) în cazul prelungirii valabilităţii autorizaţiei de înfiinţare/licenţei, fără modificarea caracteristicilor tehnice ale obiectivelor în cazul autorizaţiilor de înfiinţare prevăzute la art. 6 sau al licenţelor prevăzute la art. 7 lit. b);

c) în cazul unor modificări ale statutului titularului de autorizaţie de înfiinţare/licenţă prin divizare, fuziune, transformare, ale denumirii, ale sediului, ale capitalului social sau ale patrimoniului;

d) în cazul în care survin unele modificări legislative sau schimbări ale circumstanţelor de la data eliberării autorizaţiilor de înfiinţare/licenţelor sau evenimente care afectează substanţial ori care conduc la imposibilitatea desfăşurării activităţilor autorizate/licenţiate.

(2) Pentru situaţiile prevăzute la alin. (1) lit. d), modificarea autorizaţiilor de înfiinţare/licenţelor se face din iniţiativa ANRE, cu respectarea egalităţii de tratament al titularilor şi în raport cu natura situaţiei care a determinat modificarea; ANRE comunică în scris titularilor de autorizaţie de înfiinţare/licenţă modificările survenite.

(3) Titularul autorizaţiei de înfiinţare/licenţei notifică ANRE intenţia de a efectua modificări ale statutului juridic, în sensul fuziunii/divizării/transformării, precum şi orice vânzare sau transfer de active sau alte operaţiuni în urma cărora:

a) activele corporale destinate activităţilor autorizate prin autorizaţia de înfiinţare/licenţă se vor transmite sau vor aparţine altei/altor persoane;

**b)** contractul/contractele de concesiune a serviciului de transport, de înmagazinare subterană și de distribuție a gazelor naturale, contractele pentru prestarea serviciului public de distribuție a gazelor naturale încheiate cu autoritățile locale, asimilate contractelor de concesiune sau acordul petrolier/acordurile petroliere se modifică sau se transferă altui/altor solicitant/solicitanți;

c) valoarea capitalului social existent se reduce, într-o tranşă sau pe ansamblu, cu cel puţin 5%. Prin capital social existent al titularului autorizaţiei de înfiinţare/licenţei se înţelege capitalul social iniţial, la data emiterii autorizaţiei de înfiinţare/licenţei, sau capitalul social existent la data ultimei modificări, obţinut prin creşteri ori scăderi ale capitalului social iniţial, realizate ulterior emiterii autorizaţiei de înfiinţare/licenţei.

(4) Notificarea prevăzută la alin. (3) se transmite cu cel puţin 120 de zile înainte de data de la care fuziunea/divizarea/ transformarea îşi produce efectele.

(5) Titularii licenţelor care au ca obiect operarea sistemelor de distribuţie, de transport sau de înmagazinare subterană a gazelor naturale notifică ANRE, cu cel puţin 6 luni înainte, intenţia de a efectua oricare dintre operaţiunile prevăzute la alin. (3) lit. c).

(6) În cazul prevăzut la alin. (5), ANRE este înştiinţată printr-o nouă notificare cu cel puţin 90 de zile înainte de data efectivă la care are loc operaţiunea ce conduce la reducerea capitalului social existent, potrivit hotărârii organelor de conducere ale titularilor licenţelor.

(7) Efectuarea operaţiunilor prevăzute la alin. (3) va conduce, după caz, la modificarea, retragerea sau transferul autorizaţiei de înfiinţare/licenţei. ANRE va comunica titularului autorizaţiei de înfiinţare/licenţei modalitatea prin care va fi soluţionată situaţia creată ca urmare a punerii în aplicare a intenţiei notificate de titularul autorizaţiei de înfiinţare/licenţei.

(8) Titularul autorizaţiei de înfiinţare/licenţei transmite ANRE solicitarea de modificare în termen de maximum 15 zile de la primirea comunicării prevăzute la alin. (7).

(9) Titularul autorizaţiei de înfiinţare/licenţei transmite ANRE solicitarea de modificare a autorizaţiei/licenţei în termen de maximum 15 zile de la înregistrarea în registrul comerţului a menţiunii privind schimbarea sediului, denumirii sau a formei juridice a societăţii însoţită de documentul prevăzut la art. 10 alin. (1) lit. a).

(10) După primirea solicitării prevăzute la alin. (8), ANRE examinează situaţia nou-creată şi dispune, dacă solicitarea este întemeiată, modificarea corespunzătoare a autorizaţiilor de înfiinţare/licenţelor, eliberând autorizaţii sau licenţe cu un conţinut modificat.

(11) În cazul în care, pentru situaţiile prevăzute la alin. (1) lit. c), nu se poate proceda în conformitate cu prevederile alin. (3), titularul autorizaţiei de înfiinţare/licenţei solicită ANRE transferul autorizaţiei de înfiinţare/licenţei către un alt solicitant; în acest caz, solicitantul către care se face transferul trebuie să solicite ANRE acordarea/modificarea autorizaţiei de înfiinţare/licenţei corespunzătoare şi să depună documentele comune prevăzute la art. 10, precum şi documentele specifice tipului de autorizaţie de înfiinţare/licenţă, prevăzute în prezentul regulament.

Art. 23 **(1)** Titularul unei autorizaţii de înfiinţare poate solicita modificarea acesteia doar dacă aceasta este în termen de valabilitate.

(2) Solicitările titularului de licenţă de operare de modificare a autorizaţiei de înfiinţare trebuie să fie în corelaţie cu planul de investiţii aprobat de către ANRE; în caz contrar, solicitantul este obligat să prezinte explicaţii şi justificări ale investiţiei efectuate în afara planului de investiţii aprobat.

Art. 24 (1) Titularul unei licenţe solicită modificarea acesteia după cum urmează:

a) anterior punerii în funcţiune a obiectivelor/sistemelor, în cazul în care acestea se află amplasate în localitatea/localităţile aparţinătoare de un UAT pentru care nu este acordată licenţă specifică;

b) anual, la data de 1 martie a anului următor recepţiei unor obiective noi sau a scoaterii din funcţiune a unor obiective, amplasate în localitatea/localităţile din UAT-uri pentru care este acordată licenţă specifică;

c) anterior punerii în funcţiune a magistralei directe şi/sau a racordurilor realizate în conformitate cu prevederile art. 12.

**(2)** Solicitările prevăzute la alin. (1) se transmit pentru fiecare categorie separat.

**(3)** Solicitările prevăzute la alin. (1) lit. a) se transmit separat pentru fiecare UAT.

Art. 25 **(1)** Cererea privind modificarea autorizaţiei de înfiinţare întocmită conform modelului din anexa nr. 1 se transmite doar dacă aceasta este în termen de valabilitate. La cerere se anexează declaraţia scrisă pe propria răspundere a reprezentantului legal al solicitantului, întocmită conform modelului prevăzut în anexa nr. 5, şi următoarele documente:

a) pentru conductele de alimentare din amonte aferente producției de gaze naturale sau pentru instalațiile tehnologice de suprafață aferente înmagazinării subterane a gazelor naturale se transmit următoarele:

1. documentul prevăzut la art. 11 alin. (1) lit. a), doar în cazul modificării celui transmis anterior,
2. documentele prevăzute la art. 11 alin. (1), lit. b), c), d) şi e);

b) pentru sistemele de transport al gazelor naturale se transmite următoarele:

1. documentul prevăzut la art. 11 alin. (2) lit. a), doar în cazul modificării celui transmis anterior,
2. documentele prevăzute la art. 11 alin. (2) lit. c), d) şi e);

c) pentru sistemele de distribuție de gaze naturale se transmit următoarele:

1. documentul prevăzut la art. 11 alin. (3) lit. a), doar în cazul modificării celui transmis anterior sau încheierii unui nou contract de concesiune a serviciului public de distribuţie a gazelor naturale,
2. documentele prevăzute la art. 11 alin. (3) lit. c), d), e) şi f);

**d)** pentru magistralele directe de gaze naturale se transmit documentele prevăzute la art. 11 alin. (4);

f) pentru instalațiile de producere de biogaz/biometanse transmit documentele prevăzute la art. 11 alin. (5).

(2) Cererea privind modificarea licenţei de operare, întocmită conform modelului din anexa nr. 1, se transmite însoţită de declaraţia scrisă pe propria răspundere a reprezentantului legal/directorului general/administratorului solicitantului, întocmită conform modelului prevăzut în anexa nr. 5, însoţită de următoarele documente:

a) pentru conductele de alimentare din amonte aferente producției de gaze naturalese transmit documentele prevăzute la art. 13 alin. (2) lit. c), d) şi e);

b) pentruinstalațiile tehnologice de suprafață aferente înmagazinării subterane de gaze naturale se transmit documentele prevăzute la art. 13 alin. (3) lit. c), d), e) și f);

**c)** pentru sistemele de transport de gaze naturale se transmit documentele prevăzute la art. 13 alin. (4) lit. c), d), e) şi f);

d) pentru sistemele de distribuție de gaze naturale, inclusiv pentru obiectivele aferente magistralei directe, se transmit documentele prevăzute la art. 13 alin. (5) lit. c), d) şi e);

e) pentru terminalul GNL se transmit documentele prevăzute la art. 13 alin. (6) lit. c), d) şi e).

(3) Cererea privind modificarea licenţei de exploatare comercială a instalaţiilor de producere a hidrogenului, întocmită conform modelului prevăzut în anexa nr. 1, se transmite însoţită de declaraţia scrisă pe propria răspundere a reprezentantului legal al solicitantului, întocmită conform modelului prevăzut în anexa nr. 5, însoţită de documentul prevăzut la art. 13 alin. (9) lit. c).

(4) În situaţia în care contractul de concesiune a serviciului public de distribuţie a gazelor naturale sau asimilat se modifică, concedentul are obligaţia de a transmite la ANRE un original al documentului respectiv, în termen de 30 de zile de la data modificării, iar concesionarul este obligat să se asigure că documentul a fost transmis la ANRE.

(5) În situaţia în care este necesară modificarea autorizaţiei de înfiinţare, după transmiterea documentului prevăzut la alin. (4), titularul de contract, concesionarul, solicită modificarea autorizaţiei de înfiinţare, dacă aceasta este în termen de valabilitate, însoţită de documentele prevăzute la art. 11 alin. (3).

(6) În situaţia în care acordul petrolier se modifică, inclusiv în situaţia transferului, titularul de acord are obligaţia de a transmite la ANRE, în termen de 30 de zile lucrătoare de la data modificării acestuia, un document emis de ANRM care să conţină cumulativ următoarele informaţii:

(i) denumirea titularului de acord de concesiune de dezvoltare-exploatare şi explorare petrolieră;

(ii) obiectul acordului (denumirea perimetrului de producţie/zăcământului comercial conform acordului petrolier/depozitului de înmagazinare subterană);

(iii) data (ziua/luna/anul) până la care este încheiat acordul petrolier conform prevederilor legislaţiei specifice incidente.

(7) În situaţia în care este necesară modificarea autorizaţiei de înfiinţare/licenţei, după transmiterea documentului prevăzut la alin. (6), titularul de acord petrolier solicită modificarea:

1. autorizaţiei de înfiinţare, dacă aceasta este în termen de valabilitate, printr-o cerere întocmită conform modelului prevăzut în anexa nr. 1 însoţită de documentele prevăzute la art. 11 alin. (1) sau (2),
2. licenţei prevăzute la art. 7 lit. a), c) sau d), printr-o cerere întocmită conform modelului prevăzut în anexa nr. 1, însoţită de documentele prevăzute la art. 13 alin. (2), (3), (4) sau (5), după caz.

(8) În oricare dintre situaţiile de solicitare a modificării autorizaţiei de înfiinţare/licenţei, solicitantul transmite şi documentul prevăzut la art. 10 alin. (1) lit. a).

**(9)** Modificarea de către ANRE a autorizaţiei de înfiinţare/licenţei, în situaţia prevăzută la art. 22 alin. (1) lit. c), produce efecte de la data fuziunii/divizării/transformării.

Capitolul V

**Procedura de suspendare şi de retragere a autorizaţiilor de înfiinţare şi a licenţelor în sectorul gazelor naturale**

Art. 26 (1) În urma constatării de ANRE din oficiu, la sesizarea unor terţi sau la notificarea de către titular, ANRE aplică măsurile prevăzute la alin. (2) sau (3), după caz, în cazul imposibilităţii desfăşurării activităţii, ca urmare a nerespectării obligaţiilor legale incidente sectorului gazelor naturale, prevăzute în:

a) legislaţia primară;

b) condiţiile asociate autorizaţiei de înfiinţare/licenţei;

c) reglementările emise de ANRE;

d) regulamentele europene de directă aplicabilitate;

e) standarde şi alte acte normative în vigoare în sectorul gazelor naturale sau impuse de cadrul normativ în vigoare.

(2) În cazul în care motivele care au dus la imposibilitatea prevăzută la alin. (1) nu sunt imputabile titularului de autorizaţie de înfiinţare/licenţă, ANRE procedează după cum urmează:

a) dacă situaţia creată se poate remedia, acordă un termen de conformare de maximum 3 luni, sub sancţiunea suspendării autorizaţiei de înfiinţare/licenţei;

b) dacă situaţia creată nu se poate remedia, retrage autorizaţia de înfiinţare/licenţa.

(3) În cazul în care motivele care au dus la imposibilitatea prevăzută la alin. (1) sunt imputabile titularului de autorizaţie de înfiinţare/licenţă, ANRE procedează după cum urmează:

a) dacă situaţia creată se poate remedia, suspendă autorizaţia de înfiinţare/licenţa pe o perioadă de 60 de zile calendaristice în vederea remedierii situaţiei create şi conformării cu autorizaţia de înfiinţare/licenţa; în acest sens titularul autorizaţiei de înfiinţare/licenţei are obligaţia de a depune la ANRE, cu cel puţin 15 zile calendaristice anterior expirării termenului de suspendare, documentele care să ateste remedierea situaţiei care a condus la suspendarea autorizaţiei de înfiinţare/licenţei;

b) dacă situaţia creată nu se poate remedia, retrage autorizaţia de înfiinţare/licenţa.

(4) În aplicarea dispoziţiilor alin. (2) sau (3), în situaţia în care activitatea se desfăşoară în baza unui contract de concesiune, ANRE transmite o notificare concedentului în acest sens.

(5) Suspendarea şi retragerea autorizaţiei de înfiinţare/ licenţei se aprobă prin decizie a preşedintelui ANRE şi produce efecte în perioada stabilită de ANRE în cuprinsul acesteia..

(6) În cazul încetării motivelor care au condus la suspendarea autorizaţiei de înfiinţare/licenţei, ANRE emite o decizie de încetare a suspendării, care intră în vigoare la data stabilită de ANRE în cuprinsul acesteia.

Art. 27 (1) ANRE îi retrage titularului autorizaţia de înfiinţare/licenţa în următoarele situaţii, după caz:

a) în situaţiile prevăzute la art. 26;

b) în cazul falimentului titularului, stabilit prin hotărâre judecătorească definitivă;

**c)** la cererea motivată a titularului; în situaţia în care activitatea se desfăşoară în baza unui contract de concesiune sau asimilat sau a unui acord petrolier, ANRE are dreptul să retragă autorizaţia de înfiinţare/licenţa numai după ce titularul prezintă acordul partenerului de contract; în cazul solicitantului titular de licenţă pentru activitatea de furnizare a gazelor naturale, cererea va fi însoțită de o declarație din care să rezulte că, la momentul depunerii solicitării, nu are contracte de furnizare a gazelor naturale în derulare;

d) la încetarea contractului de concesiune al serviciului public de distribuţie a gazelor naturale sau asimilat sau a acordului petrolier, notificată de concedent şi/sau concesionar;

e) în cazul prezentării unor dovezi (ordine de restricţionare sau de interzicere a activităţii emise de o autoritate publică, hotărâri judecătoreşti definitive etc.) ce atestă că înfiinţarea/ operarea obiectivelor/sistemelor din sectorul gazelor naturale sau a uneia ori a mai multora dintre componentele acestora pune în pericol sau dăunează grav persoanelor fizice, proprietăţii şi/sau mediului înconjurător;

f) în cazul imposibilităţii desfăşurării activităţii constatate de ANRE din oficiu ori la sesizarea unor terţi, ca urmare a nerespectării obligaţiilor legale incidente sectorului gazelor naturale, sau la notificarea de către titular ori la propunerea unui compartiment din cadrul ANRE;

**g)** în cazul în care titularul unei licențe nu plăteşte sumele datorate ANRE sau nu poate fi contactat în vederea achitării sumelor datorate ANRE, în termen de un an de la data emiterii facturii, caz în care licența se poate retrage fără preaviz sau notificare prealabilă;

**h)** în cazul în care titularul de licenţă pentru activitatea de furnizare a gazelor naturale încalcă interdicția legală prevăzută la art. 143 alin. (1) lit. r) din Legea energiei electrice şi a gazelor naturale nr. 123/2012, cu modificările şi completările ulterioare prin transmiterea unor notificări de denunţare unilaterală a contractelor de furnizare de gaze naturale încheiate cu clienţii finali.

(2) Retragerea autorizaţiei/licenţei se aprobă prin decizie a preşedintelui ANRE şi produce efecte de la data stabilită de ANRE în cuprinsul acesteia.

(3) Titularul autorizaţiei de înfiinţare şi/sau al licenţei este obligat să notifice ANRE situaţiile menţionate la alin. (1) lit. b), d) şi e), în termen de 5 zile lucrătoare de la apariţia acestora.

(4) În situaţia radierii unui operator economic, decizia de acordare, cu modificările şi completările ulterioare, a autorizaţiei de înfiinţare/licenţei îşi încetează de drept efectele.

(5) În cazul în care, cu cel puţin 10 zile înainte de data intrării în vigoare a deciziei de retragere, motivele care au condus la retragerea autorizaţiei de înfiinţare/licenţei încetează, ANRE poate emite o decizie de revocare a deciziei de retragere a autorizaţiei de înfiinţare/licenţei.

Art. 28 Prevederile art. 26 şi 27 se aplică şi solicitanţilor, persoane juridice străine, cu privire la suspendarea sau retragerea deciziei de confirmare, emisă de ANRE.

Art. 29 În cazul pierderii/distrugerii documentelor aferente autorizaţiei de înfiinţare/licenţei, emise de ANRE, la cererea titularului, ANRE emite un duplicat, contra cost, conform tarifelor aprobate de ANRE; cererea este însoţită de dovada publicării pierderii/distrugerii documentelor aferente autorizaţiei de înfiinţare/licenţei emise de ANRE în Monitorul Oficial al României, Partea a III-a.

Capitolul VI

**Dispoziţii tranzitorii şi finale**

Art. 30 **(1)** Pe toată durata de valabilitate a autorizaţiei de înfiinţare/licenţei, titularii acestora au obligaţia de a respecta prevederile:

a) Legii şi legislaţiei incidente;

b) reglementărilor emise de ANRE şi ale condiţiilor de valabilitate asociate autorizaţiei de înfiinţare/licenţei.

(2) În situaţia unor modificări legislative care conduc la posibilitatea desfăşurării activităţilor autorizate/licenţiate fără deţinerea autorizaţiilor de înfiinţare/licenţelor emise de ANRE, acestea îşi încetează aplicabilitatea în condiţiile legii.

Art. 31 **(1)** ANRE percepe tarife aprobate prin ordin al preşedintelui ANRE, pentru:

a) acordarea/modificarea/prelungirea valabilităţii autorizaţiilor de înfiinţare/licenţelor în sectorul gazelor naturale;

b) emiterea unui duplicat al autorizaţiei de înfiinţare/licenţei.

**(2)** În vederea acordării/modificării/prelungirii valabilităţii autorizaţiilor de înfiinţare/licenţelor în sectorul gazelor naturale, după întocmirea proiectului de decizie şi a raportului, ANRE comunică solicitantului obligaţiile financiare în conformitate cu prevederile ordinului preşedintelui ANRE cu privire la aprobarea tarifelor şi contribuţiilor băneşti percepute de ANRE.

**(3)** Proiectul de decizie şi raportul intră pe ordinea de zi a şedinţei Comitetului de reglementare al ANRE după îndeplinirea obligaţiilor financiare prevăzute la alin. (2).

Art. 32 ANRE percepe contribuţii anuale de la titularii de licenţe din sectorul gazelor naturale, pe toată durata de valabilitate a licenţei, inclusiv pentru perioada de suspendare a acesteia, conform nivelului contribuţiilor aprobate prin ordin al preşedintelui ANRE.

Art. 33 Solicitările depuse la ANRE şi nefinalizate înainte de intrarea în vigoare a prezentului regulament se analizează în conformitate cu prevederile acestuia.

Art. 34 ANRE publică pe pagina de internet a instituţiei informaţii actualizate privind autorizaţiile de înfiinţare şi licenţele acordate/respinse/modificate/prelungite/suspendate/retrase.

Art. 35 **(1)** Titularii de licenţe de operare care aveau obligaţia de a transmite la ANRE până la data de 31.01.2021 informaţiile în format vectorial GIS, pentru toate obiectivele din sectorul gazelor naturale puse în funcţiune şi aflate în operarea acestora, vor transmite anual informaţiile actualizate până la data de 01 martie a fiecărui an, informaţii în sistemul naţional de coordonate stereografic 1970 (informaţiile se prezintă în format vectorial GIS în fişiere de tip XML sau în fișiere de tip SHAPE conform schemelor publicate pe pagina de internet a ANRE).

(2) Informaţiile prevăzute la alin. (1) fac referire, în funcţie de activitate, după caz, la prevederile art. 13 alin. (2)-(6).

**(3)** Obligaţia prevăzută la alin. (1) se aplică şi titularilor de licenţe de operare obţinute după data de 31.01.2021.

**(4)** În cazul în care titularii de licenţe de operare nu îşi îndeplinesc obligaţia prevăzută la alin. (1) vor fi sancţionaţi conform prevederilor Legii.

**Art. 36** Titularii de licenţe de furnizare a gazelor naturale sau biogaz/biometan sau GNL, de trading de gaze naturale, au obligaţia de a transmite la ANRE, în termen de maximum 6 luni de la data aprobării prezentului regulament, documente din care să rezulte îndeplinirea cerinţei prevăzute la art. 13 alin. (1) lit. c) sau alin. (8) lit. c), după caz.

Art. 37 **(1)** Răspunderea asupra respectării legislaţiei în sectorul gazelor naturale, a cerinţelor privind calitatea în construcţii, precum şi a calităţii lucrărilor le revine titularilor de autorizaţii de înfiinţare/licenţe de operare/exploatare comercială.

(2) Autorizarea şi licenţierea în sectorul gazelor naturale nu conduc la transferul de responsabilităţi de la titularii de autorizaţii de înfiinţare/licenţe la ANRE şi nici nu îi exonerează pe aceştia de obligaţiile ce le revin.

(3) Aplicarea şi/sau plata oricărei amenzi contravenţionale nu limitează în niciun fel dreptul ANRE de a suspenda/retrage autorizaţia de înfiinţare/licenţa în condiţiile prezentului regulament.

Art. 37 Anexele nr. 1-9 fac parte integrantă din prezentul regulament.

Anexa nr. 1

la regulament

- model -

CERERE

pentru acordarea/modificarea/prelungirea autorizaţiei

de înfiinţare/licenţei în sectorul gazelor naturale

Către Autoritatea Naţională de Reglementare în Domeniul Energiei (ANRE)

..................................... (denumirea solicitantului), înregistrat la oficiul registrului comerţului cu nr. ..........., CUI ................,

cu sediul în localitatea .........................................., str. ................. nr. ......, cod poştal ........., telefon .................., fax ..................., e-mail ..........................., website ............................., reprezentat legal prin ........................., în conformitate cu prevederile Legii energiei electrice şi a gazelor naturale nr. 123/2012, cu modificările şi completările ulterioare, solicită ................ (\*) ...................

(\*) Se completează cu tipul solicitării şi tipul autorizaţiei de înfiinţare sau al licenţei.

În susţinerea cererii anexăm dosarul cu următoarele documente:

-.........................................

-.........................................

-.........................................

Reprezentantul legal al solicitantului,

..........................................................

(numele şi prenumele în clar, semnătura)

Anexa nr. 2

la regulament

Model

DECLARAŢIE PE PROPRIA RĂSPUNDERE

Subsemnatul, ..............................., reprezentant legal al ................. (\*) ..............., înregistrat la oficiul registrului comerţului cu nr. ........................., CUI ....................., cunoscând prevederile art. 326 din Codul penal privind falsul în declaraţii, declar pe propria răspundere următoarele documente:

………………………………..

…………………………………

…………………………………..

…………………………………

au fost transmise la ANRE şi înregistrate cu nr………./…………. pentru obţinerea/modificarea autorizaţiei de înfiinţare/licenţei ……(\*\*)…………….., îşi menţin valabilitatea, pot fi utilizate la actuala solicitare …………….

Menţionez că în cazul în care intervin modificări/actualizări ale acestora, mă oblig să transmit documentele actualizate.

Semnez prezenta declaraţie,

...............................................

Reprezentantul legal al solicitantului,

............................................................

(numele şi prenumele în clar, semnătura)

Data ...........................

(\*) Se completează cu denumirea solicitantului.

(\*\*) Se completează cu solicitarea depusă şi înregistrată la ANRE

Anexa nr. 3

la regulament

Model

DECLARAŢIE PE PROPRIA RĂSPUNDERE

[a persoanei juridice din cadrul solicitantului]

Subscrisa, ........................, în calitate de acţionar/asociat deţinător al controlului solicitantului/administrator al operatorului economic ........................, înregistrat la oficiul registrului comerţului cu nr. .............. CUI ......................................,

cunoscând prevederile art. 326 din Codul penal privind falsul în declaraţii, declar pe propria răspundere următoarele:

– am avut/nu am avut calitatea de acţionar/asociat şi/sau pe cea de administrator în cadrul unor operatori economici titulari de autorizaţii/licenţe acordate de Autoritatea Naţională de Reglementare în Domeniul Energiei\*);

\*) Se precizează titularii de autorizaţii/licenţe, în cazul în care a avut calitatea de acţionar/asociat/administrator în cadrul acestora.

– am avut/nu am avut calitatea de acţionar/asociat deţinător al controlului /administrator în cadrul unor operatori economici titulari de licenţă care nu şi-au achitat obligaţiile de plată rezultate din tranzacţiile realizate pe piaţa de energie electrică şi/sau pe piața de gaze naturale.

-am avut/nu am avut calitatea de acţionar/asociat deţinător al controlului /administrator în cadrul unor titulari de licenţă pentru activitatea de furnizare a energiei electrice/gaze naturale care au încălcat interdicția legală prevăzută la art. 58 alin. (11) şi/sau art. 143 alin. (1) lit. r) din Legea energiei electrice şi a gazelor naturale nr. 123/2012, cu modificările şi completările ulterioare.

Data completării:

Semnătura:

Model

DECLARAŢIE PE PROPRIA RĂSPUNDERE

[a persoanei fizice din cadrul solicitantului]

Subsemnatul, ..........................., identificat cu C.I. nr. ................, CNP ................................, cu domiciliul în ..........................., în calitate de acţionar/asociat deţinător al controlului solicitantului/administrator/membru al Consiliului de administraţie/membru al Consiliului de supraveghere al operatorului economic ............................, cunoscând prevederile art. 326 din Codul penal privind falsul în declaraţii, declar pe propria răspundere următoarele:

– am avut/nu am avut calitatea de acţionar/asociat şi/sau pe cea de administrator în cadrul unor operatori economici titulari de autorizaţii/licenţe acordate de Autoritatea Naţională de Reglementare în Domeniul Energiei\*);

\*) Se precizează titularii de autorizaţii/licenţe, în cazul în care a avut calitatea de acţionar/asociat şi/sau pe cea de administrator în cadrul acestora.

– am avut/nu am avut calitatea de acţionar/asociat deţinător al controlului /administrator în cadrul unor operatori economici titulari de licenţă care nu şi-au achitat obligaţiile de plată rezultate din tranzacţiile realizate pe piaţa de energie electrică şi/sau pe piața de gaze naturale.

- am avut/nu am avut calitatea de acţionar/asociat deţinător al controlului /administrator în cadrul unor titulari de licenţă pentru activitatea de furnizare a energiei electrice/gaze naturale care au încălcat interdicția legală prevăzută la art. 58 alin. (11) şi/sau art. 143 alin. (1) lit. r) din Legea energiei electrice şi a gazelor naturale nr. 123/2012, cu modificările şi completările ulterioare.

Data completării:

Semnătura:

Anexa nr. 4

la regulament

DECLARAŢIE DE CONSIMŢĂMÂNT

Subsemnatul(a), ......................., cu domiciliul în .........................., CNP ................................, sunt de acord ca Autoritatea Naţională de Reglementare în Domeniul Energiei (ANRE) cu sediul în str. Constantin Nacu nr. 3, sectorul 2, Bucureşti, să colecteze şi să prelucreze datele mele cu caracter personal.

Consimţământul în ceea ce priveşte prelucrarea datelor cu caracter personal, precum şi furnizarea datelor menţionate în formularul GDPR sunt voluntare. Acest consimţământ poate fi revocat în orice moment, cu efect ulterior printr-o notificare către ANRE.

Notificarea de revocare a consimţământului poate fi realizată prin e-mail către dpo@anre.ro sau printr-o cerere scrisă la Registratura ANRE din Bucureşti, str. Constantin Nacu nr. 3, sectorul 2. Vă rugăm să aveţi în vedere faptul că revocarea consimţământului nu afectează legalitatea utilizării datelor înainte de retragerea consimţământului (notificarea nu are efect retroactiv). Dacă consimţământul nu este acordat sau a fost revocat, datele personale nu vor fi utilizate în scopurile menţionate în formularul GDPR care se găseşte pe site-ul www.anre.ro. În cazul în care aveţi întrebări legate de această declaraţie de consimţământ sau de protecţia datelor de către ANRE în general, vă rugăm să nu ezitaţi să contactaţi ofiţerul nostru pentru protecţia datelor la adresa de e-mail: dpo@anre.ro

Vă rugăm marcaţi\* cu [x] modalitatea prin care doriţi să fiţi contactat în scopul furnizării de informaţii de către ANRE şi să completaţi adresa de e-mail şi/sau numărul de telefon:

\*Acest formular este valid numai în cazul în care această căsuţă este bifată cu x şi se completează adresa de email şi/sau numărul de telefon.

[ ] E-mail la adresa .........................................

[ ] Telefon la nr. .............................................

[ ] Am înţeles această declaraţie de consimţământ şi sunt de acord cu colectarea şi prelucrarea datelor mele personale în scopurile descrise în formularul GDPR.

Data completării:

Semnătura:

Anexa nr. 5

la regulament

- model -

DECLARAŢIE PE PROPRIA RĂSPUNDERE

a reprezentantului legal

Subsemnatul, ..............................., reprezentant legal al ................. (\*) ..............., înregistrat la oficiul registrului comerţului cu nr. ........................., CUI ....................., cunoscând prevederile art. 326 din Codul penal privind falsul în declaraţii, declar pe propria răspundere următoarele:

(\*) Se completează cu denumirea solicitantului.

1. toate documentele depuse în copie sunt conforme cu originalele;

2. pentru proiectarea şi executarea lucrărilor care fac obiectul autorizaţiei de înfiinţare/licenţei, solicitantul deţine în structura proprie de personal un număr de instalatori autorizaţi ANRE şi contracte de servicii cu operatori economici autorizaţi ANRE, după caz, în număr suficient raportat la volumul activităţilor desfăşurate;

3. documentaţiile tehnice/rapoartele de expertiză/proiectele tehnice au fost întocmite şi verificate, conform prevederilor legale specifice incidente;

4. pentru obiectivele/sistemele pentru care se solicită acordarea/modificarea autorizaţiei de înfiinţare/licenţei, solicitantul deţine toate documentele, întocmite conform cerinţelor legislaţiei în vigoare, acestea putând fi puse la dispoziţia Autorităţii Naţionale de Reglementare în Domeniul Energiei în vederea consultării şi/sau verificării;

5. valoarea actualizată a obiectivelor/sistemului pentru care se solicită acordarea/modificarea autorizaţiei de înfiinţare/licenţei este de ................... lei (fără TVA).

Semnez prezenta declaraţie,

...............................................

Reprezentantul legal al solicitantului,

............................................................

(numele şi prenumele în clar, semnătura)

Data ...........................

Anexa nr. 6

la regulament

INFORMAŢII

privind caracteristicile tehnice ale conductelor de alimentare din amonte

aferente producţiei de gaze naturale/instalaţiilor tehnologice de suprafaţă

aferente depozitelor de înmagazinare subterană a gazelor naturale

**Tabelul nr. 1 - Conducte de aducţiune (A)/colectoare (C)**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Nr. crt. | Nr. identificare | Denumire | Diametru | Lungime | Debit maxim | Presiunea maximă admisibilă de operare | Punctele de delimitare  a conductei | Tipul conductei | |
| [mm] | [km] | [mc/h] | [bar] |  | (A) | (C) |

**Tabelul nr. 2 - Staţii de măsurare/Panouri de măsurare**

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. crt. | Nr. identificare | Denumire | Debit maxim | Presiunea de intrare | Presiunea de ieşire | Tipul instalaţiei de măsurare (element deprimogen, pistoane rotative, ultrasunete etc.) | Alte instalaţii (odorizare, calorimetre, gazcromatografe etc.) |
| [mc/h] | [bar] | [bar] |

**Tabelul nr. 3 - Staţii de comprimare**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. crt. | Nr. identificare | Denumire | Debit maxim | Presiunea de aspiraţie | Presiunea de refulare | Caracteristici tehnice ale staţiei | Nr. agregate | Tip agregate |
| [mc/h] | [bar] | [bar] |

**Tabelul nr. 4 - Staţii de separare/uscare/filtrare**

|  |  |  |  |  |  |
| --- | --- | --- | --- | --- | --- |
| Nr. crt. | Nr. identificare | Denumire | Tip | Presiune | Debit maxim |
| [bar] | [mc/h] |

Anexa nr. 7

la regulament

INFORMAŢII

privind caracteristicile tehnice ale obiectivelor/sistemelor

de transport al gazelor naturale

**Tabelul nr. 1 - Conducte (transport/tranzit)**

|  |  |  |  |  |  |
| --- | --- | --- | --- | --- | --- |
| Nr. crt. | Nr. identificare | Denumire | Diametru | Lungime | Presiunea maximă admisibilă de operare |
| [mm] | [km] | [bar] |

**Tabelul nr. 2 - Racorduri**

|  |  |  |  |  |  |
| --- | --- | --- | --- | --- | --- |
| Nr. crt. | Nr. identificare | Denumire | Diametru | Lungime | Presiunea maximă admisibilă de operare |
| [mm] | [km] | [bar] |

**Tabelul nr. 3 - SRMP/SM (staţii de reglare-măsurare-predare/staţii de măsurare)**

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. crt. | Nr. identificare | Denumire | Debit maxim | Presiunea de intrare | Presiunea de ieşire | Tipul instalaţiei de măsurare (element deprimogen, pistoane rotative, ultrasunete etc.) | Alte instalaţii (calorimetre, gazcromatografe etc.) |
| [mc/h] | [bar] | [bar] |

**Tabelul nr. 4 - Staţii de comprimare**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. crt. | Nr. identificare | Denumire | Debit maxim | Presiunea de aspiraţie | Presiunea de refulare | Caracteristici tehnice staţie | Tip agregate | Nr. agregate |
| [mc/h] | [bar] | [bar] |

**Tabelul nr. 5 - Staţii de comandă vane/Noduri tehnologice (SCV/NT)**

|  |  |  |  |  |
| --- | --- | --- | --- | --- |
| Nr. crt. | Nr. identificare | Denumire | Presiunea nominală | Tipul staţiei (SCV/NT) |
| [bar] |

Anexa nr. 8

la regulament

INFORMAŢII

privind caracteristicile tehnice ale obiectivelor/sistemelor

de distribuţie a gazelor naturale

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Nr. crt.** | **Judeţul** | **Denumirea unităţii administrative de bază (municipiu/oraş/comună)** | **Denumirea localităţii aparţinătoare de municipiu/oraş/comună** | **Conducte** | | | | **Branşamente** | | | | **Nr. SRM/SRS** |
| **OL** | | **PE** | | **km** | | **Buc.** | |
| **Cod SIRUTA**  **Unitate administrativă de bază** | **Cod SIRUTA**  **Localitate aparţinătoare** | **Φ (ţoli)** | **Lungime km** | **Dn mm** | **Lungime km** | **OL** | **PE** | **OL** | **PE** |

Anexa nr. 9

la regulament

MODEL DE AUTORIZAŢIE DE ÎNFIINŢARE/LICENŢĂ

În conformitate cu prevederile Legii energiei electrice şi a gazelor naturale nr. 123/2012, cu modificările şi completările ulterioare, se acordă ................ (denumirea solicitantului)...........................

Autorizaţia/Licenţa

nr. ......... din ..........

.................................... (tipul autorizaţiei de înfiinţare/licenţei)......................................

Prezenta autorizaţie de înfiinţare/licenţă este valabilă până la data de ................ .

........ (data eliberării)............

Preşedinte,